
ΠΡΟΣ 

Τον Πρόεδρο της Κυβέρνησης

Τον Υπουργό Υγείας

Τους Αρχηγούς όλων των Κομμάτων

Τον Διοικητή της Τράπεζας της Ελλάδος

Την Ένωση των Ελληνικών Τραπεζών
Αθήνα, 13 Ιουνίου 2012
“Στα χέρια των Τραπεζών ο ομαλός εφοδιασμός των Δημοσίων Νοσοκομείων”

Οι επιχειρήσεις που δραστηριοποιούνται στον κλάδο Υγείας απευθύνουν κραυγή αγωνίας, τόσο για τη βιωσιμότητα τους όσο και για το χώρο της Yγείας γενικότερα.
Είναι πλέον σε όλους  γνωστό ότι η κατάσταση στο χώρο της Υγείας οδηγείται επιταχυνόμενα προς την αποσύνθεση, όπως επίσης γνωστοί είναι και οι λόγοι που διαμόρφωσαν τις συνθήκες που οδήγησαν στα τραγικά σημερινά αποτελέσματα. 
Αμέτρητες φορές απευθυνθήκαμε με επιστολές μας στους αρμόδιους και εκθέσαμε τον προβληματισμό μας για τις επιλογές που προοιώνιζαν αυτές τις αρνητικές εξελίξεις. Δυστυχώς, τις ελάχιστες φορές που οι κυβερνητικοί φορείς μας δέχθηκαν και τους παρουσιάσαμε ανάγλυφα τα αδιέξοδα που διαμορφώνονταν, μας αντιμετώπισαν με υπεροψία χωρίς καμία διάθεση κατανόησης. 
Οι  αμέτρητες ανακοινώσεις, μέσω των οποίων δημοσιοποιούσαμε τις θέσεις μας εκφράζοντας ταυτόχρονα την  αγωνία μας, απεδείχθησαν μάταιες.
Σήμερα, απευθυνόμαστε για άλλη μια φορά σε όλους τους αρμόδιους και στην κοινή γνώμη, όσο είναι ακόμη καιρός, προκειμένου να τους ενημερώσουμε για την πρόσφατη, σοβαρότατη εξέλιξη που νομοτελειακά  οδηγεί τη δημόσια Υγεία σε πλήρες αδιέξοδο χωρίς επιστροφή και τις επιχειρήσεις Υγείας σε αφανισμό. 
Οι επιχειρήσεις του κλάδου Υγείας (ιατροτεχνολογικά, φαρμακευτικά προϊόντα και αναλώσιμα υλικά) παραμένουν ουσιαστικά απλήρωτες εδώ και μία 5ετία. 

Συγκεκριμένα:

· Για όλο το 2008 και όλο το 2009 “πληρώθηκαν” με ομόλογα, που τώρα “κουρεύτηκαν” από το Κράτος  με αποτέλεσμα  η τρέχουσα αξία τους να υπολογίζεται κάτω από το 20% της αρχικής τους αξίας. Δηλαδή, ούτε τον ΦΠΑ που έχουμε αποδώσει δεν πληρωθήκαμε!
Ας σημειωθεί ότι για τη συγκεκριμένη χρονική περίοδο, συμπεριλαμβανομένων και παλαιότερων ετών, υπάρχουν ανεξόφλητες οφειλές που για διάφορους λόγους δεν εντάχθηκαν στη διαδικασία πληρωμής με Ομόλογα Ελληνικού Δημοσίου. Οι οφειλές αυτές διεκδικούνται κατά πλειοψηφία δικαστικά και εκτιμώνται στο ποσό των 200 εκατ. ευρώ.  
· Για το 2010 παραμένουν απλήρωτες για ένα δίμηνο, ήτοι για ποσό 130 εκατ. ευρώ.
· Για το 2011 παραμένουν απλήρωτες για εννέα μήνες, ήτοι για ποσό 562 εκατ. ευρώ.
· Και για το 2012, ούτε λόγος βέβαια να γίνεται για πληρωμές, ποσού 302 εκατ. ευρώ έως σήμερα.
Είναι επομένως ευνόητο ότι, υπό τις συνθήκες αυτές, όλα αυτά τα χρόνια, όλες οι Ελληνικές επιχειρήσεις χρηματοδότησαν το Εθνικό Σύστημα Υγείας κρατώντας το ζωντανό,  βασιζόμενες αποκλειστικά σε τραπεζικό δανεισμό.
Παράλληλα:

· Για τα ανεξόφλητα τιμολόγια που ακόμα  εκκρεμούν πριν από το 2009, με νόμο που πρόσφατα ψήφισε η Βουλή, προβλέπεται η εξόφληση μόνο μετά από έκδοση τελεσίδικης δικαστικής απόφασης.

· Κάποια από τα Στρατιωτικά Νοσοκομεία οφείλουν στις επιχειρήσεις μας ακόμη και από το 2006.

· Τα Ιδιωτικά Θεραπευτήρια και οι Κλινικές, πλην ελαχίστων εξαιρέσεων, επίσης δεν πληρώνουν τα τελευταία δύο χρόνια, αφού δεν εισπράττουν από τα ασφαλιστικά ταμεία και, από 1 Ιανουαρίου τ.ε., από τον ΕΟΠΥΥ.
Σήμερα, παραμονές εκλογών, εν μέσω της μεγαλύτερης Ευρωπαϊκής κρίσης, οι Τράπεζες που εξασφάλισαν μέσω του ΕΧΤ αποκατάσταση της κεφαλαιακής τους επάρκειας, που μειώθηκε λόγω PSI+,  αντί να δείξουν κατανόηση και να στηρίξουν την πραγματική οικονομία, δηλαδή τις επιχειρήσεις μας που στην πλειοψηφία τους αποτελούν ΜμΕ, πιέζουν για την αναπλήρωση των καλυμμάτων των δανείων, που  μοιραία εξαερώθηκαν λόγω του «κουρέματος».

Και επειδή βέβαια οι επιχειρήσεις μας αντικειμενικά αδυνατούν να ικανοποιήσουν αυτές τις απαιτήσεις, οι Τράπεζες  προχωρούν με εντεινόμενο ρυθμό, σε:

· Καταγγελίες των δανειακών συμβάσεων, 

· αξίωση επιστροφής του συνόλου των χρημάτων που δάνεισαν (μαζί με υψηλούς τόκους και πανωτόκια), 

· έκδοση διαταγών πληρωμής σε βάρος των επιχειρήσεων, 

· κατάθεση ασφαλιστικών μέτρων για τη δέσμευση κάθε περιουσιακού στοιχείου των επιχειρήσεων, καθώς και των σπιτιών και των περιουσιών των εγγυητών των δανείων αυτών.

ΔΙΕΡΩΤΩΜΕΘΑ
· Δεν ενδιαφέρεται κανείς για το τι συμβαίνει στο χώρο της Υγείας;  

· Οι Τράπεζες δεν θα είναι οι πρώτες που θα ωφεληθούν από την επιβίωση των επιχειρήσεών μας και την αποφυγή περαιτέρω επισφαλειών;

· Γιατί οι επιχειρήσεις μας, που πληρωθήκαν με ομόλογα και υποχρεώθηκαν να συμμετάσχουν στο πρόγραμμα ανταλλαγής  των ομολόγων, δεν ενισχύονται με αντίστοιχο τρόπο όπως και οι  Τράπεζες-μέσω του Ταμείου Διάσωσης EFSF; Δεν αντιλαμβάνονται οι διοικούντες ότι η νομοτελειακή διάλυσή τους  θα οδηγήσει σε θυσία χιλιάδων θέσεων εργασίας, αλλά και σε ανυπολόγιστες απώλειες Δημοσίων Εσόδων;

· Ποια απάντηση θα δοθεί στους απελπισμένους ασθενείς όταν τα Νοσοκομεία, οι Κλινικές και τα Θεραπευτήρια δεν θα έχουν καθόλου φαρμακευτικά και υγειονομικά υλικά, διότι απλούστατα δεν θα υπάρχει κανείς για να τους τα προμηθεύει ΔΩΡΕΑΝ, όπως τελικά απεδείχθη ότι κάναμε εμείς επί τόσα χρόνια;
ΖΗΤΑΜΕ ΕΝΑΓΩΝΙΩΣ
Την άμεση μεσολάβηση όλων, ώστε οι Τράπεζες να μην προβαίνουν σε δικαστικές και άλλες ενέργειες στραγγαλισμού των επιχειρήσεων μέχρις ότου η Πολιτεία δώσει επιτέλους βιώσιμη λύση, προκειμένου οι μεν Ελληνικές επιχειρήσεις να παραμείνουν ζωντανές, το δε σύστημα Υγείας να  μπορέσει επιτέλους να εξασφαλίσει στον Έλληνα πολίτη  αξιοπρεπείς υπηρεσίες Υγείας. 
Την παρούσα συνυπογράφουν δια των Προέδρων τους οι Σύλλογοι Σ.Ε.Π., ΠΑ.ΣΥ.Π.Ι.Ε. και ΠΑ.ΣΥ.Π.Ο.Υ.
Με εκτίµηση,

	Ο Πρόεδρος Δ.Σ.

του Σ.Ε.Π.

[image: image9.png]



Παύλος Αρναούτης 
	Ο Πρόεδρος Δ.Σ.

[image: image6.emf]του ΠΑ.ΣΥ.Π.Ι.Ε.

Κώστας Κουδούνας
	Ο Πρόεδρος Δ.Σ.

του ΠΑ.ΣΥ.Π.Ο.Υ.

Ανδρέας Μπεκυράς

Σχετικά με τον Σύνδεσμο Ελλήνων Προμηθευτών Επιστημών & Υγείας (ΣΕΠ): 

Ο Σύνδεσμος Ελλήνων Προμηθευτών Επιστημών & Υγείας, είναι ο μεγαλύτερος και παλαιότερος πανελλαδικός Σύνδεσμος των εταιριών, που διακινούν Επιστημονικά και Ιατροτεχνολογικά προϊόντα (δηλαδή κάθε είδους υγειονομικό υλικό πλην φαρμάκων) στο δημόσιο και ιδιωτικό τομέα. Ιδρύθηκε το 1986 και περιλαμβάνει σήμερα 182 μέλη, τα οποία απασχολούν πάνω από 5.000 εργαζομένους. 

Περισσότερα στοιχεία στο δικτυακό τόπο του Συνδέσμου: http://www.hellasmes.gr 

Τηλ. επικοινωνίας 210 6985 914 -916, e-mail: info@hellasmes.gr 
Σχετικά με τον Πανελλήνιο Σύλλογο Προμηθευτών Ιατρικών Ειδών (ΠΑΣΥΠΙΕ):
O ΠΑ.ΣΥ.Π.Ι.Ε. έχει μέλη του μικρές  εταιρίες, οι οποίες  εμπορεύονται και διακινούν, ως επί το πλείστον, αναλώσιμο υγειονομικό και επιδεσμικό υλικό (δηλαδή σύριγγες μιας χρήσης, γάζες, γάντια, κλπ). Η επιχειρηματική δραστηριότητα των μελών του απευθύνεται, σε μεγάλο μέρος, στα δημόσια νοσοκομεία όλης της χώρας.
Τηλ. επικοινωνίας 210 3840486, e-mail: info@pasipie.gr
Σχετικά με τον Πανελλήνιο Σύλλογο Προμηθευτών Εμφυτεύσιμου Ορθοπεδικού Υλικού (ΠΑ.ΣΥ.Π.Ο.Υ.):

Ο ΠΑ.ΣΥ.Π.Ο.Υ. είναι ο μοναδικός πανελλήνιος Σύλλογος των εταιρειών που προμηθεύουν με Εμφυτεύσιμα Ορθοπεδικά Υλικά όλα τα Νοσοκομεία και Κλινικές της χώρας και είναι στη διάθεσή τους όλο το εικοσιτετράωρο για τα επείγοντα και έκτακτα περιστατικά. Ιδρύθηκε το 1995 και αποτελείται από 65 εταιρείες μέλη, οι οποίες απασχολούν περίπου 1.100 εργαζομένους.

Διεύθυνση:  Γαμβέτα 6, Αθήνα, e-mail: pasypoy2012@gmail.com

